SA akteur in kattebak geboender tydens kapingJamie Bartlett Bartlett, bekend vir sy rol as David Genaro op Rhythm City, is omstreeks middernag by ŉ verkeerslig in die Brixton-gebied deur die drie verdagtes genader. Kapt. Kay Makhubele, woordvoerder van die polisie, het gesê die verdagtes het vuurwapens op Bartlett gerig voor hulle in sy Mercedes-Benz geklim en hom begin aanrand het. Volgens Makhubele het die mans Bartlett uit sy motor getrek en hom in die kattebak geboender. “Hulle het met hom rondgery voor hulle hom in ŉ veld naby Zonkizizwe naby Katlehong afgelaai het. Bartlett kon daarin slaag om hulp te ontbied.” Makhubele het gesê Bartlett is van sy motor, ŉ selfoon, ŉ sak en twee goue ringe beroof. Die waarde van die motor en ander items is glo sowat R1,2 miljoen. Niemand is nog in hegtenis geneem in verband met die voorval nie. ŉ Familielid van Bartlett het aan Times Live gesê die akteur sterk aan en dit “gaan goed onder omstandighede”. Makhubele kon nie die omvang van Bartlett se beserings bekend maak nie.